Noordwes-premier kap na Motsoaledi oor Gupta-uitlatingsSupra Mahumapelo, die premier van Noordwes. Argieffoto: http://premier.nwpg.gov.za Supra Mahumapelo, premier van Noordwes, het Vrydagaand in ŉ verklaring na Aaron Motsoaledi, minister van gesondheid, gekap ná Motsoaledi se uitlatings dat die Gupta-familie die Mediosa-kliniek in dié provinsie as ŉ kitsbankkaart gebruik om geld van die gesondheidsdepartement te onttrek. Motsoaledi het Vrydag die mobiele Mediosa-kliniek besoek wat glo reeds R30 miljoen se finansiering van die Noordwes- departement van gesondheid ontvang het om dienste te verskaf. Hy het onder meer geëis dat die regering sy kontrak met die kliniek gekanselleer. Oor die Gupta-bande met die kliniek het hy gesê: “Ek dink nie dit sal verkeerd wees om die kliniek as ŉ kitsbankkaart te beskryf wat die Guptas gebruik het om geld van die departement van gesondheid te onttrek nie. Ek kan dit ongelukkig op geen ander wyse beskryf nie.” Mahumapelo het in sy reaksie op die uitlatings gesê Motsoaledi het baie “betreurenswaardige uitlatings” gemaak. Mahumapelo het gesê hy het in sy provinsiale rede aangekondig dat ŉ ondersoek na die plaaslike departement van gesondheid van stapel gestuur word wat die Mediosa-kliniek en die finansiering daarvan insluit. “As die minister eers met ons gepraat het, sou ons hom nie gekeer om te doen wat dit ook al is wat hy wou doen nie. Ons sou hom ingelig het oor die vordering wat ons in hierdie verband maak,” het hy gesê. “Aangesien Motsoaledi die populistiese aanslag gekies het, wil ons graag met die president by die ANC se hoofkantoor by Luthuli-huis vergader in hierdie verband,” het hy gesê. Werknemers by die kliniek het nie in Februarie salarisse ontvang nie. Die Valke het vroeër bevestig dat hulle ondersoek na die bedrywighede by die kliniek ingestel het weens die bande met die omstrede Gupta-familie.